游華頂峰
作者：釋法具
朝代：宋

paragraphs: 行盡一徑龍蛇蟠，病身忽上青雲端。
天公豈念客來遠，偶吹一陣松風寒。
摩挲老眼坐嘆息，信有物表非人寰。
去天尺五步可到，雲夢八九吞何難。
微陽遠映衆山綠，景氣搖動如波瀾。
青蘿吐花葉嫋嫋，淺水落石聲潺潺。
盤空巨石碧如削，暗澹老樹蒼煙漫。
簷牙卓地殿影出，蝸涎上階夜雨殘。
昔人遺跡不復見，但見滿目圍蒼巒。
懸知此地可送老，黄葉滿庭風閉關。
玉京五城信不遠，神仙綬短誰能攀。
妄庸柳泌真可笑，安用採藥乘朱轓。